CELEX: 32020R0268
Language: da
Date: 2020-02-26 00:00:00
Title: Kommissionens forordning (EU) 2020/268 af 26. februar 2020 om ændring af bilag III til Europa-Parlamentets og Rådets forordning (EF) nr. 1333/2008 for så vidt angår anvendelse af sorbinsyre (E 200) i flydende farvestofpræparater til farvedekoration af æggeskaller (EØS-relevant tekst)

27.2.2020   
               
               
                  DA
               
               
                  Den Europæiske Unions Tidende
               
               
                  L 56/4
               
            
         KOMMISSIONENS FORORDNING (EU) 2020/268
         af 26. februar 2020
         om ændring af bilag III til Europa-Parlamentets og Rådets forordning (EF) nr. 1333/2008 for så vidt angår anvendelse af sorbinsyre (E 200) i flydende farvestofpræparater til farvedekoration af æggeskaller
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
         ud fra følgende betragtninger:
         
                     (1)
                  
                  
                     Bilag III til forordning (EF) nr. 1333/2008 indeholder en EU-liste over fødevaretilsætningsstoffer, der er godkendt til anvendelse i fødevaretilsætningsstoffer, fødevareenzymer, fødevarearomaer og næringsstoffer, og deres anvendelsesbetingelser.
                  
               
                     (2)
                  
                  
                     Denne liste kan opdateres i overensstemmelse med den fælles procedure, jf. artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
                  
               
                     (3)
                  
                  
                     Jf. del 2 i bilag III til forordning (EF) nr. 1333/2008 er sorbinsyre (E 200) allerede et godkendt fødevaretilsætningsstof i farvestofpræparater ved en maksimumsværdi på 1 500 mg/kg i præparatet, enten enkeltvis eller blandet med kaliumsorbat (E 202), benzoesyre (E 210), natriumbenzoat (E 211) og kaliumbenzoat (E 212), og ved en maksimumsværdi på 15 mg/kg i det færdige produkt, udtrykt som fri syre.
                  
               
                     (4)
                  
                  
                     Den 27. april 2017 blev der indgivet en ansøgning om godkendelse af anvendelsen af sorbinsyre (E 200) ved en højere maksimumsværdi, 2 500 mg/kg, i flydende farvestofpræparater beregnet til salg til den endelige forbruger til farvedekoration af æggeskaller. Kommissionen gjorde efterfølgende ansøgningen tilgængelig for medlemsstaterne, jf. artikel 4 i forordning (EF) nr. 1331/2008.
                  
               
                     (5)
                  
                  
                     Sorbinsyre (E 200) anvendes som konserveringsmiddel i farvestofpræparater. Ansøgeren har vist, at den nuværende godkendte maksimumsværdi for sorbinsyre (E 200) i farvestofpræparater på 1 500 mg/kg ikke er tilstrækkeligt til konsekvent at sikre passende konservering — og som følge heraf mikrobiologisk sikkerhed — i flydende farvestofpræparater til farvedekoration af æggeskaller. Dette skyldes anvendelsen af fødevarefarvestoffer af naturlig oprindelse i præparaterne, som ikke er sterile, samt den påkrævede holdbarhed for et sådant sæsonprodukt. Det fremgår af ansøgningen, at den mængde af sorbinsyre (E 200), der er nødvendig for at opnå den tilsigtede teknologiske funktion, er 2 500 mg/kg i farvestofpræparater. Det fremgår af de test, som ansøgeren har udført, at under normal anvendelse (farvning af ubeskadigede eller en smule beskadigede æg), er migrationen af sorbinsyre (E 200) fra æggeskallen til den spiselige del af ægget under detektionsgrænsen på 5 mg/kg. Ifølge ansøgningen vil den ønskede højere maksimumsværdi af sorbinsyre (E 200) i flydende farvestofpræparater til farvedekoration af æggeskaller ikke medføre en stigning i forbrugernes eksponering for sorbinsyre (E 200).
                  
               
                     (6)
                  
                  
                     Den 30. juni 2015 afgav Den Europæiske Fødevaresikkerhedsautoritet (»autoriteten«) en videnskabelig udtalelse om genevalueringen af bl.a. sorbinsyre (E 200) og kaliumsorbat (E 202) (3), hvilket førte til, at autoriteten fastsatte et nyt midlertidigt acceptabelt dagligt indtag (»ADI«) for gruppen for sorbinsyre (E 200) og kaliumsorbat (E 202), udtrykt som 3 mg sorbinsyre/kg kropsvægt/dag. Autoriteten konkluderede, at i ét land blev dette midlertidige ADI for gruppen for sorbinsyre (E 200) og kaliumsorbat (E 202) overskredet ved det høje indtag hos grupperne småbørn og børn. Autoriteten anbefalede, at der blev foretaget en yderligere undersøgelse af reproduktionstoksicitet for at genoverveje det midlertidige ADI for gruppen for sorbinsyre (E 200) og kaliumsorbat (E 202).
                  
               
                     (7)
                  
                  
                     Den 10. juni 2016 iværksatte Kommissionen en offentlig indkaldelse af videnskabelige og teknologiske data vedrørende bl.a. sorbinsyre (E 200) og kaliumsorbat (E 202) (4), målrettet behovene for de data, der var blevet påpeget af autoriteten. Virksomhedsledere har udført den undersøgelse af reproduktionstoksicitet hos rotter, som autoriteten anbefalede, for sorbinsyre (E 200) og kaliumsorbat (E 202), og dataene herfra blev sendt til autoriteten med henblik på evaluering. Som følge heraf offentliggjorde autoriteten den 1. marts 2019 en videnskabelig udtalelse om opfølgningen på genevalueringen af sorbinsyre (E 200) og kaliumsorbat (E 202) som fødevaretilsætningsstoffer (5). På grundlag af de nye data om reproduktionstoksicitet fastsatte autoriteten et ADI for gruppen, udtrykt som 11 mg sorbinsyre/kg kropsvægt/dag for sorbinsyre (E 200) og kaliumsorbat (E 202). Autoriteten sammenlignede dette nye ADI for gruppen med det mest realistiske eksponeringsscenario, der blev vurderet i den videnskabelige udtalelse af 30. juni 2015, og bemærkede, at en sådan eksponering ikke i nogen befolkningsgruppe oversteg ADI'et for gruppen, hverken ved det gennemsnitlige eller det høje indtag.
                  
               
                     (8)
                  
                  
                     I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra autoriteten, inden den opdaterer EU-listen over fødevaretilsætningsstoffer i bilag III til forordning (EF) nr. 1333/2008, medmindre den pågældende opdatering ikke kan påvirke menneskers sundhed.
                  
               
                     (9)
                  
                  
                     Den udvidede anvendelse af sorbinsyre (E 200) i flydende farvestofpræparater til farvedekoration af æggeskaller, som ansøgeren har anmodet om, kræver en opdatering af EU-listen. Den udvidede anvendelse af sorbinsyre (E 200) medfører ikke en stigning i eksponeringen for sorbinsyre (E 200) og kan ikke få virkninger for menneskers sundhed. Ifølge autoriteten giver eksponeringen for sorbinsyre (E 200) og kaliumsorbat (E 202) derudover ikke anledning til sikkerhedsmæssige betænkeligheder ved de allerede godkendte anvendelser og anvendelsesniveauer, eftersom den ikke medfører en overskridelse af ADI. Det er derfor ikke nødvendigt at indhente en udtalelse fra autoriteten.
                  
               
                     (10)
                  
                  
                     Anvendelsen af sorbinsyre (E 200) som konserveringsmiddel i flydende farvestofpræparater beregnet til salg til den endelige forbruger til farvedekoration af æggeskaller ved en maksimumsværdi på 2 500 mg/kg i præparatet, bør derfor godkendes.
                  
               
                     (11)
                  
                  
                     Bilag III til forordning (EF) nr. 1333/2008 bør derfor ændres.
                  
               
                     (12)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilag III til forordning (EF) nr. 1333/2008 ændres som angivet i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 26. februar 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 354 af 31.12.2008, s. 16.
         
            (2)  Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (EUT L 354 af 31.12.2008, s. 1).
         
            (3)  EFSA Journal 2015:13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en.
         
            (5)  EFSA Journal 2019:17(3):5625.
      
      
         
            BILAG
            I del 2 i bilag III til forordning (EF) nr. 1333/2008 indsættes følgende række efter rækkerne vedrørende fødevaretilsætningsstoffer »E 200-202 Sorbinsyre — kaliumsorbat«, »E 210 Benzoesyre«, »E 211 Natriumbenzoat« og »E 212 Kaliumbenzoat«:
            
               
                           »E 200
                        
                        
                           Sorbinsyre
                        
                        
                           2 500  mg/kg i præparatet
                        
                        
                           Flydende farvestofpræparater beregnet til salg til den endelige forbruger til farvedekoration af æggeskaller«